VDSS Sklep Pdp 82/2020
Sodna praksa Višjega delovnega in socialnega sodišča, 2020-03-05

Oddelek za individualne in kolektivne delovne spore

Valerija Nahtigal Čurman (preds.), mag. Aleksandra Hočevar Vinski (poroč.), Jelka Zorman Bogunovič

odločitev o pravdnih stroških - mediacija

Ker strošek zastopanja v mediaciji ni del pravdnih stroškov, tožnica neutemeljeno vztraja pri prevalitvi tega stroška na toženo stranko.

I. Pritožbi se delno ugodi in se izpodbijani del sklepa sodišča prve stopnje delno spremeni tako, da se IV. točka izreka glasi:

"IV. Tožena stranka je dolžna tožnici povrniti stroške postopka v znesku 629,85 EUR, ki jih nakaže na transakcijski račun Delovnega sodišča v Mariboru, št. 01100 6370501514, sklic na št. ..., pri UJP A., v roku 15 dni brezobrestno, po poteku roka pa z zakonskimi zamudnimi obrestmi do plačila."

II. V preostalem se pritožba zavrne in se v nespremenjenem izpodbijanem delu sklep sodišča prve stopnje potrdi.

III. Tožena stranka je dolžna tožnici povrniti pritožbene stroške v višini 56,92 EUR v roku 15 dni od prejema tega sklepa, z zakonskimi zamudnimi obrestmi od izteka roka do plačila.

1. Sodišče prve stopnje je zahtevku iz naslova nezakonite redne odpovedi ugodilo, razen v manjšem delu, ki se nanaša na odvod davkov in prispevkov, glede katerega je tožbo zavrglo. V IV. točki izreka je še sklenilo, da je tožena stranka dolžna tožnici povrniti stroške postopka v znesku 574,77 EUR z nakazilom na transakcijski račun sodišča, v roku 15 dni brezobrestno, po poteku roka pa z zakonskimi zamudnimi obrestmi do plačila.

2. Zoper odločitev o stroških postopka se pritožuje tožnica zaradi bistvene kršitve določb pravdnega postopka in zmotne uporabe materialnega prava. Navaja, da ji sodišče ni priznalo vseh priglašenih stroškov. Sklicevalo se je na 155. in 154. člen ZPP, ni pa navedlo razlogov, zakaj ji določenih stroškov ni priznalo. Zato je storilo kršitev po 14. točki drugega odstavka 339. člena ZPP. Ni dovolj, da je sodišče v stroškovniku priznane stroške odkljukalo, nepriznane pa prečrtalo. Vztraja, da je upravičena do povračila stroškov glede pripravljalne vloge z dne 19. 9. 2019 v višini 150 točk, saj jo je vložila na podlagi poziva sodišča na prvem naroku. Upravičena je tudi do stroška zastopanja v mediacijskem postopku – 300 točk in še do 20 točk za prejem sodbe z obvestilom stranki. Upoštevaje še 2 % materialne stroške in 22 % DDV predlaga zvišanje priznanih stroškov postopka za 175,46 EUR, to je s 574,77 EUR na 750,23 EUR.

4. Pritožbeno sodišče je preizkusilo izpodbijani del sklepa v mejah uveljavljanih pritožbenih razlogov, pri čemer je v skladu z drugim odstavkom 350. člena Zakona o pravdnem postopku (ZPP, Ur. l. RS, št. 26/99 in nasl.) v zvezi s 366. členom ZPP po uradni dolžnosti pazilo na bistvene kršitve določb pravdnega postopka, navedene v drugem odstavku 350. člena ZPP, ter na pravilno uporabo materialnega prava. Ugotovilo je delno zmotno uporabo materialnega prava.

5. Ker tožnica v postopku ni uspela samo s sorazmerno majhnim delom svojega zahtevka, zaradi tega pa niso nastali posebni stroški, je sodišče prve stopnje toženi stranki naložilo plačilo vseh potrebnih stroškov postopka. Pri tem se je sklicevalo na tretji odstavek 154. člena in na 155. člen ZPP. Zavrnilo je tiste stroške, ki jih je ocenilo kot nepotrebne za pravdo. Zato ni utemeljen očitek neobrazloženosti zavrnjenih stroškov. Pritožba pa se utemeljeno zavzema za priznanje stroška za sestavo pripravljalne vloge z dne 19. 9. 2019 v višini 150 točk (tar. št. 15 Odvetniške tarife - OT, Ur. l. RS, št. 2/2015 in nasl.), glede katere je sodišče tožnici na prvem naroku res odredilo rok 15 dni za njeno predložitev. Ker strošek zastopanja v mediaciji ni del pravdnih stroškov, tožnica neutemeljeno vztraja pri prevalitvi tega stroška na toženo stranko. Prav tako sodna praksa ne priznava posebnega stroška - prejem sodbe z obvestilom stranki. Omenjenih priznanih 150 točk z 2 % materialnimi stroški in 22 % DDV znaša 110,16 EUR. Po 17. členu Zakona o odvetništvu (ZOdv, Ur. l. RS, št. 18/93 in nasl.) je odvetnik, ki izvaja storitve brezplačne pravne pomoči, upravičen do plačila za svoje delo v višini polovice zneska, ki bi mu pripadal po OT. Zato se tožnici prizna dodatnih 55,08 EUR stroškov postopka.

6. Iz navedenih razlogov je pritožbeno sodišče pritožbi delno ugodilo in odločitev o stroških postopka delno spremenilo tako, da je prisojeni znesek stroškov postopka zvišalo s 574,77 EUR na 629,85 EUR. V preostalem je pritožbo zavrnilo in v nespremenjenem izpodbijanem delu sklep sodišča prve stopnje potrdilo (1. in 3. točka 365. člena ZPP).

7. Tožnica je s pritožbo uspela v 31 %. V pritožbenem postopku ni bila zastopana po brezplačni pravni pomoči. V skladu s tar. št. 15 OT je upravičena do 250 točk za pritožbo, kar z 2 % materialnimi stroški in 22 % DDV znaša 183,60 EUR – v 31 % pa 56,92 EUR (154. in 165. člen ZPP).

Odvetniška tarifa (2015) - tarifna številka 15.

Zakon o pravdnem postopku (1999) - ZPP  - člen 154, 154/3, 155.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.